Tarybos reglamentas (EB) Nr. 1448/1999
1999 m. birželio 24 d.
įvedantis pereinamąsias priemones dėl tam tikros Viduržemio jūros žūklės valdymo ir iš dalies keičiantis Reglamentą (EB) Nr. 1626/94
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 1994 m. birželio 27 d. Tarybos reglamentą (EB) Nr. 1626/94, nustatantį tam tikras technines priemones žuvų ištekliams išsaugoti Viduržemio jūroje [1], ypač į jo 3 straipsnio 1 dalį ir į 6 straipsnio 1 dalį,
atsižvelgdama į Komisijos pasiūlymą,
(1) kadangi Reglamento (EB) Nr. 1626/94 3 straipsnio 1 dalis ir 6 straipsnio 1 dalis nustato tam tikras technines apsaugos priemones, nuo kurių sąlygų buvo leidžiama nukrypti iki 1998 m. gruodžio 31 d.;
(2) kadangi pirmiau paminėtuose straipsniuose nurodoma, kad Taryba, remdamasi Komisijos pasiūlymu, gali iš dalies pakeisti nukrypti leidžiančių nuostatų galiojimo pabaigos datą, atsižvelgdama į mokslinius duomenis, įrodančius kad jų taikymas neturi neigiamo poveikio ištekliams;
(3) kadangi, remiantis tam tikrų valstybių narių pareiškimais, nukrypimo laikotarpio panaikinimas sutrikdo žvejybinę veiklą daugeliui Viduržemio jūros žvejų, kurių pragyvenimas labai priklauso nuo naudojimosi žvejybos plotais pagal nukrypti leidžiančias sąlygas;
(4) kadangi minėtų valstybių narių pateikti preliminarūs moksliniai duomenys užsimena, kad nukrypimo pratęsimas mažai paveiks išteklius; kadangi prieš priimant galutinį sprendimą vis dėlto pageidautina turėti labiausiai atnaujintą ir visą Žuvininkystės mokslo, technikos ir ekonomikos komiteto išanalizuotą informaciją;
(5) kadangi todėl tikslinga leisti laikinai tęsti šią žvejybinę veiklą, kol Taryba galės priimti galutinį tvirtu moksliniu pagrindu paremtą šios problemos sprendimą;
(6) kadangi siekiant nustatyti tokį tvirtą mokslinį pagrindą, reikėtų surinkti konkrečią informaciją apie tikėtiną susijusios žvejybinės veiklos poveikį ištekliams,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1626/94 iš dalies keičiamas taip:
1. 3 straipsnio 1 dalyje 1998 m. gruodžio 31 d. data pakeičiama 2000 m. gegužės 31 d. data.
2. 6 straipsnio 1 dalyje 1998 m. gruodžio 31 d. data pakeičiama 2000 m. gegužės 31 d. data.
2 straipsnis
1. Valstybės narės iki 2000 m. vasario 1 d. parengia ir pateikia Komisijai visą įmanomą mokslinę informaciją apie poveikį ištekliams dėl žvejybos, vykdomos pagal Reglamento (EB) Nr. 1626/94 3 straipsnio 1 dalyje ir 6 straipsnio 1 dalyje nustatytas sąlygas. Šią informaciją turi sudaryti laivyno charakteristikos, techniniai duomenys apie naudojamus įrankius ir biotos populiacijos dinamiką, kurią gali paveikti žvejyba.
2. Remiantis visa susijusia moksline informacija, Komisija iki 2000 m. balandžio 16 d. pateikia Tarybai pasiūlymą, ar galima tęsti pirmoje straipsnio dalyje nurodytą žvejybą ir pagal kokias technines sąlygas. Taryba kvalifikuota balsų dauguma vėliausiai iki 2000 m. gegužės 31 d. priima sprendimą dėl šio pasiūlymo.
3 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje.
Šis reglamentas taikomas nuo 1999 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 1999 m. birželio 24 d.